Kraamverlof voordele - Jy en die RegJy en die Reg
Tuis › Artikels › Arbeidsreg › Kraamverlof voordele
Maandag | 26 Augustus | 2019
Die Wet op Basiese Diensvoorwaardes gee aan swanger werknemers die reg om kraamverlof te neem.
Die Werkloosheidsversekeringswet en Werkloosheidsversekeringsfonds (WVF) is van toepassing op alle werkgewers en werknemers, met die uitsluiting van:
werknemers wat minder as 24 uur per maand werk vir 'n werkgewer;
buitelanders wat op kontrakwerk in Suid-Afrika werk;
werknemers wat staatspensioen verdien; of
werknemers wat slegs kommissie verdien.
Werknemers wat kwalifiseer vir kraamverlof het die reg om WVF te eis en moet self by hul naaste Departement van Arbeid gaan aansoek doen vir hul WVF-voordele. Die nodige dokumentasie moet saamgebring word vir die aansoek. Indien die werknemer se mediese toestand haar nie toelaat om self na die Departement te gaan nie, kan daar gereel word vir iemand anders om in haar plek te gaan.
Wanneer moet werknemers aansoek doen vir WVF? Die eis kan agt weke voor die aanvang van kraamverlof ingedien word, maar ongelukkig kan die rekenaarprogram wat die Departement van Arbeid gebruik, nie aansoeke verwerk voordat die kraamverlof amptelik begin het nie. Werknemers kan dus aansoeke indien eers wanneer sy nie haar volle vergoeding / salaris van die werkgewer ontvang nie.
Vir hoe lank kan kraamverlofvoordeel geëis word?Deur die Wet word werknemers nie toegelaat om binne 6 weke na die geboorte van 'n baba terug te keer na die werk nie. 'n Maksimum van 121 opeenvolgende dae (4 maande) kraamverlofvoordele kan geëis word van die Departement van Arbeid. Dus vir elke 6 maande wat die werknemer gewerk het, ontvang sy 1 maand se voordele tot 'n maksimum van 4 maande.
My werkgewer betaal die werknemer ten volle vir die eerste maand van kraamverlof. Wanneer is die werknemer veronderstel om haar aansoek in te dien?
Aansoeke kan slegs ingedien word sodra die volle maandelikse vergoeding/salaris nie meer ontvang word nie. Indien aansoeke ingedien word voordat die laaste volle salaris ontvang is, sal die aansoek deur die stelsel verwerp word.
Indien die werknemer 'n gedeelte van haar salaris per maand tydens kraamverlof ontvang, kan daar by die WVF vir die oorblywende gedeelte van haar salaris geëis word.
Hoe lank sal dit duur voordat die eerste betaling verwag kan word?Dit duur tussen 3 tot 6 weke vanaf die datum waarop die aansoek ingedien is vir die goedkeuring van die aansoek en vir die eerste betaling. Sodra die aansoek goedgekeur is, moet die bewys dat jy nog op kraamverlof is, maandeliks ingehandig word.